Það er búið að vera nóg um að vera hjá yngri flokkum knattspyrnudeildarinnar í sumar . Þar sem nú er komið stutt sumarfrí fram yfir verslunarmannahelgi er ekki úr vegi að renna aðeins yfir hvað hver flokkur er búinn að vera að gera . Eftir verslunarmannahelgi hefjast svo æfingar á nýjan leik og verður æft út ágúst . 3. flokkur drengjaStrákarnir í 3. flokki eru á fullu á Íslandsmótinu og eru að standa sig vel . Þá fór flokkurinn í frábæra viku æfingaferð til Albir á Spáni í byrjun júní . Þar var æft vel og var spilaður einn æfingaleikur við lið heimamanna og vannst sá leikur . Auk þess að æfa vel var gert heilmargt skemmtilegt og m.a. farið í vatnsleikjagarð og skemmtigarð sem strákarnir skemmtu sér konunglega í . Þjálfari flokksins er Þórir Rafn Hauksson en hann er jafnframt yfirþjálfari yngri flokka . 4. flokkur drengjaÞað er búið að vera heilmargt um að vera hjá 4. flokks strákunum í sumar en auk þess að keppa fullt af leikjum á Íslandsmótinu fór flokkurinn á Rey Cup og stóð sig vel . Spiluðu meðal annars lokaleik sinn á mótinu við lið frá Kenía sem vannst . Frábær reynsla að fá að mæta liði frá annarri heimsálfu . Þá fóru eldra árs strákarnir í flokknum til Noregs seinni partinn í júní og tóku þátt í vinabæjarmóti fyrir hönd Reykjanesbæjar . Sú ferð var virkilega vel heppnuð og enduðu þeir í 3. sæti í drengja keppninni . Stúlkur í 4. flokki Keflavíkur kepptu einnig á sama móti og unnu þær sína deild . Samanlagður árangur beggja liða tryggði Reykjanesbæ sigurinn á vinabæjarmótinu sem var skemmtilegt . Þjálfari flokksins er Jón Ásgeir Þorvaldsson . 4. flokkur stúlknaÍ 4. flokki stúlkna hjá Njarðvík æfa um tíu stúlkur . Þær byrjuðu flestar að æfa knattspyrnu fyrir rúmu ári síðan og hafa tekið heilmiklum framförum á þessum stutta tíma . Þær eru skráðar á Íslandsmótið í sjö manna bolta í sumar ásamt Álftanesi , Leikni R , KF / Dalvík og Einherja . Sjö manna boltinn er spilaður í törneringaformi og spiluðu stelpurnar okkar við öll þessi lið á Álftanesi í júní og gerðu jafntefli við Leikni og KF / Dalvík en töpuðu fyrir Álftanesi og Einherja . Þær fara svo norður á Dalvík um miðjan ágúst og spila síðari umferðina þar . Stelpurnar kepptu eins og strákarnir í 4. fl. á Rey Cup en við sendum til leiks í 11 manna boltann sameiginlegt lið KF / Njarðvík . Þær unnu nokkra góða sigra og skemmtu sér ótrúlega vel . Þjálfari flokksins er Daníel Örn Baldvinsson . 5. flokkur drengjaFimmti flokkurinn er með þrjú lið skráð til leiks á Íslandsmótinu í A , B og C liða keppni en í flokknum æfa um 40 vaskir peyjar . A og B lið Njarðvíkur hafa unnið flesta sína leiki í sumar og eru í toppbaráttu . C liðið á undir högg að sækja en gera sitt besta í hverjum leik og eru að taka fínum framförum . 5. flokkurinn tók þátt á N1 mótinu á Akureyri en Njarðvík hefur sent lið til þátttöku á mótið í meira en þrjátíu ár . Þjálfarar flokksins eru þeir Guðni Erlendsson og Ingi Þór Þórisson . 5. flokkur stúlknaStelpurnar okkar í 5. flokknum eru flestar á yngra árinu og byrjuðu að iðka knattspyrnu í upphafi síðasta starfsárs þegar Njarðvík byrjaði aftur með kvennabolta . Framfarirnar á þessum tíma hafa verið miklar enda æfa stelpurnar vel og hafa tekið þátt á fjölmörgum mótum . Ásamt því að taka þátt á Íslandsmótinu þá fór flokkurinn bæði á TM mótið í Vestmannaeyjum í júní og Símamótið í júlí . Þar stóðu stelpurnar sig vel og höfðu mjög gaman af . TM mótið í Vestmannaeyjum var sérstaklega eftirminnilegt enda margar að fara í fyrsta skipti til Eyja og draumi líkast að keppa á eyjunni fögru . Þjálfari flokksins er Daníel Örn Baldvinsson . 6. flokkur drengjaÍ flokknum æfa rúmlega 50 drengir og er þetta fjölmennasti flokkur félagsins . 6. flokkur er búinn að fara á öll helstu mót landsins en þar ber helst að nefna Orkumótið í Vestmannaeyjum . Þar stóðu strákarnir sig frábærlega og skemmtu sér konunglega . Við sendum þrjú lið til leiks til Eyja . Lið 1 spilaði til úrslita um Bjarnareyjabikarinn og unnu KR 2 - 0 . Lið 2 keppti einnig til úrslita á mótinu en þeir unnu Hauka 3 - 0 í úrslitaleik um Surtseyjarbikarinn . Lið 3 sýndu miklar framfarir eftir því sem leið á mótið og urðu reynslunni ríkari . Þá tók flokkurinn þátt í Pollamóti KSÍ í júní og sendum við sex lið til þáttttöku . A , B og D liðin okkar unnu sína riðla . Þjálfarar flokksins eru Ingi Þór Þórisson og Guðni Erlendsson . 6. flokkur stúlknaStelpurnar í 6. flokki eru búnar að fara á helling af mótum en aðalmót sumarsins var Símamótið í Kópavogi . Þær hafa staðið sig þrælvel í sumar . Stelpurnar hafa verið að taka stórstígum framförum en þær æfa ótrúlega vel og eru að uppskera eftir því . Þjálfarar flokksins eru Dagmar Þráinsdóttir , Fannar Sigurpálsson og Reynir Aðalbjörn Ágústsson . 7. flokkur drengjaStrákarnir í 7. flokki hafa farið á öll helstu mótin hér á suðvesturhorninu en þar ber helst að nefna stórmót sumarsins Norðurálsmótið á Akranesi sem fór fram í júní . Þar stóðu strákarnir sig virkilega vel og halda áfram að taka framförum . Þjálfarar flokksins eru Freyr Brynjarsson og Fannar Sigurpálsson . 7. flokkur stúlknaStelpurnar í 7. flokki eru ótrúlega kröftugar og bráðefnilegar . Þær hafa farið á öll helstu mótin en þar ber helst að nefna Símamótið í Kópavogi . Við vorum með tvö lið á mótinu og er skemmst frá því að segja að bæði lið stóðu sig frábærlega . Stelpurnar í liði eitt lentu í 3. sæti í A liða keppninni . Töpuðu naumlega 1 - 2 í undanúrslitum á móti Breiðabliki . Þær unnu svo leikinn um 3. sætið nokkuð sannfærandi . Þá stóðu stelpurnar í liði tvö sig einnig frábærlega en þær töpuðu úrslitaleik og þurftu að láta sér silfrið nægja . Sannarlega frábær árangur . Þjálfarar flokksins eru Dagmar Þráinsdóttir , Fannar Sigurpálsson og Reynir Aðalbjörn Ágústsson . 8. flokkur boltaskólinn drengir og stúlkurÍ 8. flokki æfa okkar yngstu iðkendur og framtíðarstjörnur félagsins . Í flokknum æfa bæði strákar og stelpur saman undir stjórn Freys Brynjarssonar . Æft er tvisvar í viku á þriðjudögum og fimmtudögum og er stefnan sett á Arionbankamót Víkings eftir verslunarmannahelgi . Upplýsingar Skrifstofa UMFN – Íþróttahúsinu Njarðvík Opin alla virka daga frá kl. 9 - 12 .